ЗАМАНА - ГIямрула дяхIимцIала\n12:28 AM В Дагестанском перинатальном центре родилось 2797 детей\n01:00 AM В Крыму пропавшую шестилетнюю девочку нашли мертвой\nАвтор МяхIяммад Тахсурманов, РФ-ла журналистунала Союзла член\n26 марта, 2020. Четверг 10:22\n«Сагаси гьуникад» газетала агьлу ва ил газетализи макьа­ла­би лукIути журналис­ту­ни ва шимала мухбирти нушала пахру саби. «Сагаси гьуникад» газета 95 дус биъниличил хIуша нуни уркIи-ур­кIи­ларад мубаракдирулрая!\nХIушаб шандайчибра чIумаси арадеш, зурхIябла рангван ухуси талихI, хIул­букI­ри ва гьарбизуни, разидеш ва балгундеш, гIярасайла ванзакад эркиндеш, бузерилизир дахъал чедибдешуни, талихIчерти ва духъянти гIямру дулгулра. Газетала агьлула кьалам бугабиаб, гIякьлу мурхьбиаб, пасихIдеш имцIадиаб, лукI­ни­ла устадеш бегIлара ахъси даражаличи абацIаб. Газета къул­басбиранти ва бу­чIан­ти бахъбааб.\nХIушала районна халкьлис дигуси хIурматла газета бе­тааб. Ил гьарилла хъули сагати ва гIяхIти хабуртачил абицIаб.\nИл гIямрулизиб чараагарли гIягIниси секIал саби.\nХIера газетали 95 дусла гьуни ахъиб, хIукуматлис марси къуллукъбирули, жамигIятлис ва халкьлис хабурти гьаладирхьули, кьячIикIунира гьалабизунира ахъили.\nРайоннизиб хIербирути жура-журала миллатла халкь ца­балги, ца хъалибаргван разили хIербиахъес газетали ме­келли халаси хIянчи бариб.\nДержлукьуни, хъулкни, кIи­­бяхIянти, наркотикуначи гъар­гъти, экстремистуни, камбиахъес, агарбиахъес газетали сунела бугаси ва дяхIягарси жи­да илдачи чIумали бяхI­чиаиб.\nГьар мурталра гъайбулхъи газета нешла мез мяхI­кам­­да­рахъес, гьаладяхI да­ша­хъес, чеункъ­дикIахъес, дебкI­­­хIе­деб­кIахъес кьасли. Ма­­сала, 1960 ибил дуслизиб нуни мезлис багъишлабарибси «Хъалта-кьарлизирад мар анкIи уму­дарес» бикIуси макьала бел­кIун­сири.\nИл макьалала чебкад, районна бахъал мугIяллимти гъайбухъунтири.\n95 дусла бухнаб заманала тарихли «Сагаси гьуникад» газетали чуйнара сунела у барсбариб: «Дарган», «Гьалмагъдеш», «Дерхъаб», «Колхозла хIеб».\nИл заманала бухIнаб редактортира барсбиуб.\nИлдани мекелли халаси хIянчи бариб районна газетала хIурмат-кьадри ахъдуцес, ил халкьлис къуллукъличи каэс, гьар хъалибаргличи баахъес, адамтачил бархбас чIумабиахъес, газета рухIла давлали бетаахъес.\nИлдала уми печатьла тарихлизи мургьила хатIличил делкIи сари.\nИлдазибадли Мя­хIям­мад­салам Ха­лал­­­мя­хIям­мадовра ГIя­мар ХIясановра де­бали пагь­­мучебти редактортира гIяхI­­ти журналистунира сабри, поэ­зиялара, про­залара пагь лебти, илдала тIалабуни далути.\n2006-дусличивад иш­бар­хIи­личи бикайчи «Сагаси гьуни» газетала бекI редакторли узули сай пагьмучевси журналист гьалав¬ла ил газетала редакторла ГIямар ХIясановла ва ил газетализиб бахъхIи хIянчи барибси Ха­дижат ГIямаровала урши – ХIям­зат ГIямаров.\nГазетала редактортани ха­ласи пай кабихьиб халкь ур­­кIичеббирахъес, илди дагьрилашал, рухIлашал, культуралашал, гIяхIти гIядату­на­ла­шал, яхI-ламусла, адаб-адабдешла, сабур-хIяялашал чеахъ­би­кIа­хъес. Газета гIямрула — дя­хIим­цIа­ла саби.\nДяхIимцIай адамла сурат кьяйда, илини районнизир, республикализир, дунъяличир кадиркути баркьудлуми, анцI­бу­кьуни, сагати секIал чедиахъу.\nГазетала бяхIяназир хIу­ша­ни, делчIес дирудая районна экономика чеахъ­бикI­ниличила, халкьла яшавла шуртIрачила, техникала сагадешуначила, медицинали халкьлис бируси къуллукъличила, назмурти, хабурти илкьяйдали цархIилтира.\nДахъал белкIани дирар районна га­зетализир смортсментани Дагъис­тай­зир, Россиялизир, дурала улк­на­­зир сархибти чедибдешуначила, учи­тельтала бузериличила, дурхI­нала бел­чIудиличила, куль­турала хIян­чи­зартани сархибти халати чедибдешуначила, жамигIятла бузериличила, шими хала-жагадикIниличила. Хаслира дахъал белкIани дирар наркотикуначила, халкь рухIлашал, адаб-адамдешла, инсап-хIяяла ва дагьрилашал чеахъбиъниличила.\nГIергъиси замана шимала бургала бузериличила делкIунти гIяхIти макьалаби иштяхIличил делчIес вирар.\nКьанхIебиахъубли заманаличиб газета дурайули саби.\nГазетализи шимазирад дакIибти макьалаби имцIали кадирхъес гIягIни­бир­кур, хIук­мур­тани хIебицIахъи­ли, цаца­хIели 2-3 бяхI дицIили дирар илдани.\nИлхIели газета тамашаласи бирар, дигесли бирар, бучIра гIяхIил бучIа.\nХIейгеси биалра, дарганти хIер­бируси районнизиб газета хIяб­дехI мезличил дурабулхъули саби: урусла, даргала, кIа­ра­хъа­ла.\nГазетализир дахъалгъунти белкIани урус мезличил дирар, 3-4 бяхI.\nУрус мезличил лукIес дигалли, республикализир урус мезличил дурадулхъути 40-50 газета ва журнал лергу, ила лукIаб.\nБусягIятла замана дарган мез дет­хIе­хъахъес, чеун­къ­ди­кIахъес, гьаладяхI дашахъес­ бузули саби мугIял­лимти, студентуни, журналистуни, поэтуни, писа­тельти, преподавательти, гIялимти, профессорти, академикуни, мез дигути, мезлизиб бузанти.\nРоссияла Президент В.Пу­тин­нира диш­тIати халкьанала мез мяхI­кам­да­рахъес буриб.\nЖурналист сайливан нуни районна «Сагаси гьуникад» газетализи хабурти, назмурти, поэмаби, повестуни, очеркуни, макьалаби, жура-журала статьяби лукIули вирус.\nГьарил газета бучIули вирус. Иличи кьацI-шинничи кьяйда, хIерли вирус. Рахли ил чебетаахъили белчIес хIебикалли, уркIи паргъатхIебирар.\nДила лерилра гIямру газетабачил дархдасунти сари.\n1958 ибил дуслизиб нуни «Колхозла хIеб» газетализи бегI гьалаб биштIаси назму бел­­кIунра. Ил назму газетализиб дураиб. Ну дебали рази­кайуб­ра, лукIес иштяхI-гъира да­кIудиуб.\nИлхIейчивад вехIихьили (1958д), иш­бархIиличи бикайчи газетализи лу­кIул­ра, иличил чIумаси бархбас бихIул­ра.\nНаб дигулра районна газетала хIурмат-хатир ахъдикIули, илала кьиматбирули, даргантани къулбасбирули ва бучIули. Газета 95 дус биъниличил бархбасахъи, нушачибад арбякьунти, чули халаси чебетаибси, баркаллаличи лайикьси хIянчи барибти газетала хIянчизарти пахруличил гьанбушес дигулра: ПатIимат ГIямарова, Мя­хIям­мадсалам ХалалмяхIяммадов, Му­р­та­за­­гIяли Мусаев, Кьурбан Мур­та­заев, Илияс ХIясанов, Мя­хIям­мад Мусаев. ХIя­жигIяли ГIяб­дуллаев, ГIямар ХIя­са­нов, Мя­хIяммад ГIяшурилов.\nИлдани мекелли халаси пай кабихьиб газетала хIур­мат-кьимат ахъдуцес, кьадри ба­кIахъес, лукIанти-бучIанти бахъ­баахъес, газета тамашаласи, халкьлис дигесили биахъес, район­на бузерилизирти чедиб­де­шуни ва нукьсандешуни чеда­ахъес.\nБунагь-хатIаличивад Аллагь чевверхаб чула.\nАлжанала агьлула бараб саби. Амин!\n01:59, 30 мая 2020, 3466\n08:21, 29 мая 2020, 2895\n01:23, 01 июня 2020, 1237\n08:22, 27 мая 2020, 963\n01:30, 01 июня 2020, 861\n16:49, 28 мая 2020, 724\n14:30, 27 мая 2020, 693\nПутин рассказал о ситуации с коронавирусом в Дагестане